ऐसे ही एक अंग्रेजीदां शख्स थे, जिन्हें लोग नवाब साहब कहते थे। वे हमेशा ही अच्छे कपड़े पहने दिखते थे। वे भी इसी तरह अंग्रेजी के ऐसे शब्दों का प्रयोग करते थे, जिनका अर्थ बस वही जानते थे और वे ही समझा सकते थे। एक शब्द था ‘गोल्डनमैन’, जो वे किसी की तारीफ में कहते थे। पूछने पर पता चलता था कि वह शब्द वे किसी के अच्छे दिल का आदमी होने के लिए कह रहे हैं। ठिगने आदमी को वे ‘पॉकेट मैन’, लंबे को ‘लैडर मैन’ कहते थे और गोरे को ‘बटर मैन’। आस-पड़ोस के लोग उसके इस अंग्रेजी ज्ञान से हतप्रद और आश्चर्यचकित थे। क्या इन ‘ईजाद किए गए’ शब्दों का उनका अंग्रेजी में योगदान माना जाना चाहिए? एक अन्य सज्जन थे जो बंबई गए और वहां लगी एक अंग्रेजी फिल्म ‘सेम्सन ऐंड डिलाइला’ देखने गए। वहां जाकर बोले- ‘टू टिकिट डाउन फैन।’ लोगों ने कहा कि हॉल वातानुकूलित है और पंखा नहीं है। वे अड़े रहे, लेकिन आखिर भीतर गए। बाद में जब फिल्म खत्म हुई तो वे बोले- ‘वेरी टेस्टी मूवी… ‘समोसा एंड दही बड़ा’ टेस्टी मूवी।’ यानी ‘सेम्सन ऐंड डिलाइला’ अच्छी फिल्म है। लेकिन अर्थ जानने के लिए उन्हीं से पूछना पड़ा कि वे क्या कह रहे हैं?